《百字令 新秋即事》
清代·李佩金

嫩晴庭院，见馀霞散绮，明河清浅。茶沸瓶笙香浥浥，划地凉风浅剪。

灯晕孤青、烟摇瘦碧，夜色屏纱淡。井梧坠叶，飞来满纸愁怨。

忽听钿钏声声，隔墙吹度，离思天涯远。闲煞碧阑干外月，逗影潜窥银蒜。

病不禁秋，愁多怯梦，心较痴云懒。无聊吟罢，罗衫泪点犹泫。

作者简介：清江苏长洲人，字纫兰。李邦燮女，何湘妻。尝集古今女士书为簪花阁帖。